
A turizmus fejlesztési lehetőségei Mezőtúron az East Fest fesztivál tükrében

Kulcsszavak: vidéki turizmus; fesztiválturizmus; hagyományőrzés;
Kutatásomban a vidéki turizmus fejlesztési lehetőségeit vizsgálom Mezőtúr esetében. Azért tartom fontosnak feltárni az adott témát, mert születésemtől kezdve ezen a területen élek és alapvetően a vármegye elhelyezkedését tekintve belső perifériának tekinthető. Ennélfogva, fontos a terület fejlesztésével foglalkozni regionális és lokális szinten egyaránt.
A témával tanulmányaim során kezdtem el foglalkozni egy projektfeladat kapcsán. A kidolgozásakor tudatosult bennem, hogy a kutatott területben sokkal több lehetőség rejlik. A kutatás a helyi turizmusfejlesztés témát taglalja Mezőtúr és annak vonzáskörzete esetében, illetve a helyi hagyományok tovább öröklődését szolgálja a jövő generációi számára.
Célom, a helyi lakosok megélhetésének és életminőségének a javítása, továbbá a település erőforrásainak kiaknázása a turizmus által.
A város feltárása után kérdőíves felmérést végeztem, mint primer adatgyűjtési módszer, aminek a témája a város legnagyobb turisztikai vonzerővel bíró rendezvénye, az East Fest fesztivál. Két kérdőív is elkészítésre került, amiben elsőként a fesztiválon valaha résztvevőket kérdeztem, a másikban pedig a mezőtúri lakosokat. A kérdőívek által a kutatott terület keresleti és kínálati oldalának feltárása is megtörtént.
A kérdőíves felmérések eredményeiből, illetve a SWOT-elemzésből egy helyi nevezetességeket tartalmazó programcsomag került kidolgozásra a fesztivál kereti között, mint lehetséges program egy aktív pályázati felhívás alapján. Az elemzésből kiderült, hogy Mezőtúr kiváló alapot biztosít a vidéki turizmus számára, hiszen gazdag történelmi múlttal és hagyományokkal rendelkezik. A projekt egy kidolgozott fejlesztési lehetőség, ami a helyi hagyományokon alapszik. Tartalmaz gasztronómiát, helyi értékek feltárását és a város történetének megismerését egyaránt. Ehhez kapcsolódóan elkészítésre került a projekt keretei között célfa, problémafa, logikai keretmátrix, költségvetés és Gantt-diagram is.



